# LUCIAN PÄIVÄ 13.12.

### Virikemateriaali[[1]](#footnote-1)

Koko Suomen Lucia on valittu vuodesta 1949. Lucia kruunataan Helsingin Tuomiokirkossa. Kruunaamisen jälkeen Lucia-neito esiintyy Tuomiokirkon portailla kanssa ja Lucia-kulkue kiertää Helsingin keskustassa. Myöhemmin hän osallistuu useisiin tapahtumiin. Tämän lisäksi useilla paikkakunnilla ja kouluissa valitaan omia Lucia-neitoja ja järjestetään Lucia-kulkueita.

Suomessa Lucia-neito valitaan Folkhälsanin ja sanomalehti Hufvudstadsbladetin yhteistyöllä. Ne valitsevat ehdokkaat, joista valtakunnallinen Lucia-neito valitaan yleisöäänestyksellä. Äänestykseen liittyy keräys hyväntekeväisyyteen.

Lucian päivää vietetään Pyhän Lucian muistoksi vuosittain 13. joulukuuta. Muistopäivä kuuluu alun perin katoliseen pyhimyskalenteriin, mutta nykyisin sitä vietetään ennen kaikkea ruotsinkielisessä kulttuurissa. Perinteeseen kuuluu Lucia-neito, joka on pukeutunut valkoisiin vaatteisiin, punaiseen vyöhön ja kynttiläkruunuun ja pitää kädessään kynttilää. Lucian päivän viettoa on kutsuttu ruotsalaiseksi lisäksi kansainvälisiin juhlatapoihin.

Lucian päivä liittyy valon ja pimeyden taisteluun. Luciaa voi ajatella valontuojana, sillä juliaanisen kalenterin aikana 13.12. oli talvipäivänseisauksen päivä. Nykyisissä juhlatavoissa Lucian päivän kynttilänvalo saatetaan tulkita auringonpaisteen ja esimerkiksi ihmisten välisen lämmön vertauskuvaksi.

## Sisilialainen Lucia oli marttyyri

Lucia oli nuori nainen, joka surmattiin kristittyjen vainoissa Sisilian Syrakusassa vuonna 304 jKr. Hän oli yksi suosituimmista kristittyjen marttyyripyhimyksistä jo 300-luvun päättyessä. Lucia oli syntyisin varakkaasta perheestä. Kun hänen äitinsä oli parantunut marttyyrina kuolleen Agathan pyhäinjäännösten äärellä, kääntyi Lucia kristinuskoon ja lupasi seurata neitsyenä Pyhää Agathaa. Lucia sai oman myötäjäisosuutensa ja jakoi sen köyhille. Tästä ei kuitenkaan hänen kihlattunsa pitänyt, vaan antoi hänet ilmi viranomaisille. Lucia tuomittiin vietäväksi ilotaloon, ja lopulta hänet teloitettiin lävistämällä miekalla hänen kaulansa.

Nykyiseen pohjoismaiseen Lucia-perinteeseen liittyy oleellisesti myös Santa Lucia -niminen, alkujaan italialainen laulu. Sen sävelsi 1800-luvulla Teodoro Cottrau napolilaiseen kansanlaulutekstiin. Anna-Mari Kaskinen on tehnyt Santa Lucia -lauluun uudet sanat.

Vaikka Lucian päivän sanoma on nykyään valo ja rakkaus, on tässä päivässä kuitenkin kysymys kristillisen marttyyrin muistamisesta. Marttyyrien muistaminen ei nykyään ole kovin suosittua, koska ajatus vainoamisesta ja vainotuksi joutumisesta tuntuu vastenmieliseltä. Se ei kuitenkaan poista sitä asiaa, että kristittyjä edelleen vainotaan monissa maissa tai ainakin heidän kansalaisoikeuksiaan tai elämisen mahdollisuuksiaan rajoitetaan uskonnosta johtuen. Lucian päivänä, ja muulloinkin, voi vainottujen ja kiusattujen asiaa pitää esillä, vaikkei se perinteiseen juhlaan kovin vahvasti liitykään.

## Lucian päivän hartaus

Seuraavaa aineistoa voidaan käyttää Lucian päivän hartaudessa. Aineiston eri kohtia voidaan korvata paikallisella Lucia-aineistolla. Tämä aineisto sisältää myös ohjeita, jos halutaan viettää Lucian kruunausta kirkossa.

**Kellojen soitto**

Kristus-kynttilä/kastemaljan kynttilä palaa kuorissa. Kellojen soidessa Lucia tulee sisälle kirkkoon sakaristosta. Hänen kruununsa kynttilät eivät pala. Hän polvistuu Kristus-kynttilän äärelle.

**Johdantosanat**

Johdantosanoina voidaan laatia vapaasti tai käyttää seuraavaa Bo Setterlindin runoa (suom. Tuomo Valjus).

(P) Pimeys älköön estäkö sinua etsimästä valoa!

Ja kun olet löytänyt sen, anna toisten nähdä se ja lämmetä sen loisteesta.

Jos tahdot valon säilyvän elävänä, sytytä sama kaipaus toisiin.

Sytytä rohkeuden valo pelon pimeyteen,

sytytä oikeuden valo lahjonnan pimeyteen,

sytytä uskon valo kieltämisen pimeyteen,

sytytä toivon valo epätoivon pimeyteen,

sytytä rakkauden valo kuoleman pimeyteen.

Sytytä valo!

Runon aikana albaan ja stolaan pukeutunut pappi sytyttää Lucian kruunun kynttilät Kristus-kynttilästä. Sen jälkeen Lucia kääntyy seurakuntaan päin.

**Lucia-laulu** (suom. Anna-Mari Kaskinen 1998)

Lucian seurue tulee palavat kynttilät käsissään ja asettuvat Lucian vierelle. He laulavat jonkin perinteisen Lucia-laulun tai seuraavan:

Sankta Lucia,

tultasi kannat,

kylmyyteen maailman

toivoa annat.

Luo valon ikuisen

kuljemme luottaen,

sankta Lucia,

sankta Lucia.

Maailman pimeyteen

liekkisi hohtaa,

toivoon ja rakkauteen

se meidät johtaa.

Kruunusi heijastaa

Kristusta saapuvaa,

sankta Lucia,

sankta Lucia.

Muistatko neitsyen?

Hän hiljaa kerran

kantaa sai helmassaan

pienoista Herran.

Kruunusi hohde kai

tähdeltä loisteen sai.

Seimeä kohti

kerran se johti.

**Lukukappaleita**

Lucian seurueen jäsenet tai jotkut muut lukevat joitakin seuraavista lukukappaleista: Jes. 9: 2, Jes. 9: 6–7, Jes. 11: 1-2, Jes. 29: 18–19, Jes. 40: 9, Jes. 52: 7, Jes. 60: 1–3, Sak. 9: 9–10, Mal. 4: 1–2, Matt. 5: 14–15, Luuk. 4: 16–21, Joh. 1: 1–5.

Lukukappaleiden välissä voidaan laulaa virsiä tai lauluja.

**Lucia-legenda**

Lucia-legenda voidaan lukea tai kertoa vapaasti.

Seuraava kertosäe voidaan lukea tai laulaa legendan eri jaksojen välissä.

S Vaikka sanoisin: ”Nyt olen pimeyden kätköissä”,

sinulle ei pimeys ole pimeää,

vaan yö on sinulle kuin päivänpaiste,

pimeys kuin kirkas valo. (Ps. 139 11a, 12)

L Syracusan kaupungin asukkailla oli tapana tehdä pyhiinvaellusmatka Catanian kaupunkiin rukoilemaan pyhän Agathan haudalla.

Jalo Lucia-neito asui Syracusassa.

Myös hänellä oli tapana lähteä pyhiinvaellusmatkalle äitinsä Eutychian kanssa.

Lucian äiti sairasti verenvuototautia eikä ollut lääkettä, joka olisi parantanut hänet.

Kun pyhiinvaeltajien kulkue saapui perille, luettiin evankeliumi.

Se kertoi naisesta, jota vaivasi verenvuoto. Kun hän kosketti Jeesuksen viitan tupsua, hän tuli terveeksi.

Kun he kuuntelivat evankeliumia, Lucia sanoi äidilleen: ”Jos sinä uskot tähän evankeliumiin, sinä paranet!”

L Kun kaikki muut olivat lähteneet pois, he menivät haudan äärelle ja polvistuivat.

Kyynelsilmin he alkoivat rukoilla.

He rukoilivat kauan ja Lucia nukahti.

Unessa hän näki autuaan Agathan seisovan enkelien joukossa.

Hän sanoi Lucialle: ”Sisareni Lucia, sinä joka rakastat Jumalaa niin paljon.

Mitä sinä pyydät minulta, se tapahtukoon.

Sinun uskosi on auttanut äitiäsi. Hän on nyt terve.

Catanian väki on tullut uskoon Kristukseen minun tähteni.

Niin tapahtuu myös Syracusan väelle sinun tähtesi”.

Kun Lucia oli kuullut tämän, hän heräsi ja nousi seisomaan.

Hän sanoi äidilleen: ”Äiti, sinä olet parantunut ja pelastunut.

Agatan tähden pyydän sinua, ettet anna kenenkään muun kuin sen, joka on pelastanut sinut, tulla minun sulhasekseni.

Anna minun sitä vastoin saada päästä kotiin Herran Jeesuksen Kristuksen luo puhtaana ja koskemattomana.”

(Jos halutaan lukea vain lyhyempi kertomus, lukeminen voidaan aloittaa tästä.)

L Lucia ja hänen äitinsä myivät omaisuutensa ja jakoivat rahat köyhille.

Mutta Lucian kihlattu sulhanen syytti Luciaa maaherra Pascasiuksen edessä. Hän sanoi, että Lucia, josta piti tulla hänen vaimonsa, oli kristitty. Hän väitti, että Lucia ei noudattanut keisarin lakeja.

Kun Pascasius oli vangituttanut Lucian, hän yritti pakottaa Lucian uhraamaan muille jumalille.

Lucia kieltäytyi: ”Jumalalle otollinen uhri on käydä katsomassa köyhiä ja auttaa heitä. Sen lisäksi minulla ei ole muuta uhrattavaa kuin oma itseni.”

Pascasius sanoi: ”Minun on noudatettava hallitsijoiden käskyjä, sinunkaan ei hyödytä yrittää mitään muuta.”

Lucia vastasi: ” Noudata sinä vain hallitsijoiden käskyjä, minä seuraan Jumalan lakia. Sinä pelkäät hallitsijoita, minä kunnioitan Jumalaa.

Sinä tahdot mielistellä hallitsijoita, minä yritän miellyttää vain Kristusta.

Sinä teet sellaista, mistä saat jotain hyötyä,

minä teen tämän, jotta saisin elää ikuisesti.”

L Pascasius uhkaili: ”Minä takavarikoin perintösi ja omaisuutesi. Sinähän puhut kuin mikäkin huora.”

Lucia vastasi hänelle: ”Minun perintöni on hyvässä turvassa. En tule koskaan kokemaan sielun tai ruumiin turmiota.”

Pascasius sanoi: ”Asuuko sinussa jokin pyhä henki?”

Lucia selitti hänelle: ”Jokainen, joka elää puhtaasti, on Pyhän Hengen temppeli”.

Pascasius pilkkasi: ”Minä jätän sinut ilotaloon ja kun sinusta on tullut siellä ilotyttö, pakenee Pyhä Henki sinusta.”

Lucia vastasi: ”Minun kehoni ei koskaan saastu, sieluni ei suostu siihen. Jos yrität pakottaa tai houkutella minut sellaiseen, silloin syyllistyt temppelirikokseen ja raiskaukseen. Koskemattomuuteni antaa minulle kaksinkertaisen osuuden katoamattomuuden kruunuun.”

L Silloin Pascasius vei Lucian surmattavaksi polttamalla.

Lucia seisoi paaluun sidottuna kuin patsas, rukoukseen vaipuneena.

Liekit eivät vahingoittaneet häntä.

Pascasius määräsi hänet surmattavaksi miekalla.

Niin Lucia sai ottaa vastaan ikuisen elämän kruunun

Pyhän Hengen voimassa ja kansan seuratessa sitä, mitä tapahtui.

**Virsi/laulu**

Esimerkiksi virsi 447 Kristus, valo maailman

**Rukous**

Seuraava rukous tai jokin muu sopiva rukous.

(P) Jumala,

kiitos Luciasta,

joka rakasti Kristusta

eikä pelännyt keisarin valtaa.

Anna nyt kynttilöiden, laulun ja

tunnelman avata meidät hyvyydelle,

joka on voimakkaampi kuin maailman pahuus.

Valaise meitä valollasi,

joka voi hälventää meissä olevan pimeyden.

Me kiitämme sinua siitä,

että sinä olet lähellämme.

Tätä pyydämme Jeesuksen nimessä.

S Aamen.

**Herran rukous**

**\*Virsi/laulu**

 6 Käy kansa, Herraasi vastaan

 4 Iloitse, morsian

 536 Kristus, valo valkeuden

 532: 2–3 Taas siunattu päivä /Vaan kirkkaimman armosi auringon

**\*Siunaus**

**\*Kulkue**

Kulkueen aikana voidaan laulaa Lucia-laulua.

1. Tämän virikemateriaalin on valmistanut vuosina 2015–2016 työryhmä, johon kuuluivat pastori Jani Kairavuo, pastori Elina Koivisto, pastori Satu Kreivi-Palosaari, pastori Heikki Repo, pastori Tuomo Valjus sekä kirkkohallituksen asiantuntijat pastori Terhi Paananen ja kanttori, MuM Teija Tuukkanen. [↑](#footnote-ref-1)